Zmluva 
uzatvorená podľa § 269 ods. 2 zákona č. 513/1991 Zb. Obchodného zákonníka                                                   v znení neskorších predpisov

Článok 1
Zmluvné strany

Objednávateľ: 		Mesto Košice
Sídlo:			Trieda SNP 48/A, 040 11 Košice 
IČO:			00691135 
DIČ:			2021186904
IČ DPH:			SK 2021186904
štatutárny orgán:	Ing. Jaroslav Polaček, primátor			 
Bankové spojenie:	SUBASKBX
IBAN:			SK78 0200 0000 0029 9951 9455
Osoba oprávnená konať: 
- vo veciach zmluvných: Ing. Jaroslav Polaček, primátor 
- vo veciach technických:
a 
Poskytovateľ: 		............................................ 
Sídlo:			..............................................			 
IČO:			.............................................. 
DIČ:			.............................................. 
IČ DPH:			..............................................
Zapísaná:		..............................................
v zložke č.		..............................................		
Štatutárny orgán:	..............................................
Bankové spojenie:	.............................................. 
IBAN:			.............................................. 
Osoba oprávnená konať: 
- vo veciach zmluvných: .......................; tel.: .................., email: ....................
- vo veciach technických: .......................; tel.: .................., email: ....................

(ďalej len „Poskytovateľ“) 
(ďalej spoločne ako „zmluvné strany“) 

PREAMBULA

Táto zmluva sa uzatvára v rámci implementácie projektu „Mestá v Rozšírenom Európskom priestore: Spoločný rozvoj kapacít verejných inštitúcií prostredníctvom slovensko‐ukrajinskej cezhraničnej spolupráce a zvyšovanie integrity verejných záležitostí (CEEA)“, číslo projektu: GGC01007, schváleného v rámci programu „Dobrá správa vecí verejných, zodpovedné inštitúcie, transparentnosť/Cezhraničná spolupráca“, spolufinancovaného z Finančného mechanizmu Európskeho hospodárskeho priestoru 2014 - 2021 a štátneho rozpočtu Slovenskej republiky. Zmluva sa uzatvára na základe postupov vo verejnom obstarávaní v zmysle zákona č. 343/2015 Z. z. v znení neskorších predpisov stanovených pre zákazku s nízkou hodnotou.

Článok 2
Predmet zmluvy

Predmetom tejto zmluvy je záväzok Poskytovateľa Vypracovať strategický dokument „Rámec pre boj proti klimatickej zmene cestou podpory udržateľnej výroby a spotreby energie v meste Košice“ (v skratke SECAP) pre Objednávateľa v rozsahu a za podmienok podľa prílohy č. 1 tejto zmluvy - Opis predmetu zákazky a záväzok Objednávateľa zaplatiť Poskytovateľovi za riadne a včas vykonaný predmet plnenia zmluvnú cenu podľa článku 3 tejto zmluvy.  

Článok 3
Odmena, platobné a preberacie podmienky

3.1	Odmena je stanovená  podľa zákona č. 18/1996 Z. z. o cenách v znení neskorších predpisov v spojení s vyhláškou MF SR č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov a je vyjadrená v EUR. Zmluvné strany berú na vedomie, že výška Odmeny je dohodnutá nasledovne: 

		............................... ,- Eur bez DPH
		............................... ,- Eur daň z pridanej hodnoty
............................... ,- Eur s DPH (slovom ..............................vrátane dane z pridanej
                                                          hodnoty (ďalej len „celková cena“)

3.2	Odmena bude Poskytovateľovi uhradená bezhotovostným prevodom na bankový účet Poskytovateľa, a to na základe faktúry vystavenej Poskytovateľom a doručenej Objednávateľovi. Zmluvné strany sa dohodli, že Poskytovateľ môže vystaviť faktúru po vykonaní a písomnom odovzdaní/prevzatí predmetu plnenia. Za Objednávateľa je tento preberací protokol oprávnená podpísať osoba zodpovedná vo veciach technických. Faktúra musí obsahovať všetky náležitosti daňového dokladu, špecifikáciu výstupu a fakturovanú sumu. Splatnosť faktúry je 60 dní odo dňa doručenia faktúry Objednávateľovi. Pred odoslaním faktúry zašle Poskytovateľ jej návrh elektronickou poštou Objednávateľovi na e-mailovú adresu osoby zodpovednej vo veciach technických uvedenej v článku 1 zmluvy, a to za účelom odstránenia prípadných formálnych a vecných nedostatkov, ktoré by mohli brániť čerpaniu finančných prostriedkov v zmysle preambuly tejto zmluvy. Objednávateľ následne bezodkladne zašle Poskytovateľovi elektronickou poštou na e-mailovú adresu osoby zodpovednej vo veciach technických uvedenej v článku 1 zmluvy súhlas s návrhom faktúry alebo pripomienky k nemu; Poskytovateľ sa zaväzuje akceptovať vecné a formálne pripomienky Objednávateľa a návrh faktúry v tomto smere podľa pripomienok upraviť.
 
3.3	Poskytovateľ berie na vedomie a súhlasí s tým, že vzhľadom na financovanie služieb aj z finančných prostriedkov verejných rozpočtov, mu nevznikne nárok na platenie úrokov z omeškania za obdobie od uplynutia splatnosti faktúry za služby vyúčtovanej faktúrou až do zaplatenia tejto faktúry, ak objednávateľ cenu za služby zaplatí Poskytovateľovi  v lehote do troch (3) pracovných dní od pripísania súvisiacich peňažných prostriedkov z verejných rozpočtov na bankový účet objednávateľa.

3.4	V texte faktúry je Poskytovateľ povinný uviesť informáciu, že: „Fakturovaná služba sa realizovala v rámci implementácie projektu: „Mestá v Rozšírenom Európskom priestore: Spoločný rozvoj kapacít verejných inštitúcií prostredníctvom slovensko‐ukrajinskej cezhraničnej spolupráce a zvyšovanie integrity verejných záležitostí (CEEA)“, číslo projektu GGC01007, schváleného v rámci programu „Dobrá správa vecí verejných, zodpovedné inštitúcie, transparentnosť/Cezhraničná spolupráca“ a  spolufinancovaného z Finančného mechanizmu Európskeho hospodárskeho priestoru 2014 - 2021 a štátneho rozpočtu Slovenskej republiky.

3.5	V odmene sú zahrnuté všetky náklady spojené s úplným, vecným a odborným splnením záväzkov Poskytovateľa vyplývajúcich z tejto zmluvy a jej príloh vrátane nákladov na všetky vedľajšie, pomocné a iné činnosti nevyhnutné pre plnenie zmluvy (ako sú dopravné/cestovné náklady, náklady na všetky práce, činnosti, výkony a služby nevyhnutné pre riadne vykonanie diela, mapové a technické podklady, podklady z KN, náklady na príp. opravy, úpravy, korekcie, doplnenia, splnenie iných formálnych požiadaviek, ktoré vyplynú z Projektovej zmluvy).

3.6	Odmena v zmysle ods. 3.1. tohto článku na daný rozsah je konečná. Po uzatvorení zmluvy s uchádzačom bude cena na daný rozsah ďalej nemenná, s výnimkou jej úprav v zmysle čl. 13 zmluvy. V prípade, ak poskytovateľ nie je platcom DPH, a v priebehu vykonávania diela sa stane platcom DPH, zaväzuje sa, že dohodnutú cenu neprekročí. Poskytovateľ je povinný dovtedy nevyfakturovanú časť ceny znížiť o výšku DPH.

3.7	Na poskytnutie služieb nebude poskytnutý preddavok ani záloha.

3.8	Faktúry nesmú byť dodatočne opravované, upravované alebo dopĺňané. V prípade takýchto dodatočných zásahov je Objednávateľ oprávnený faktúru vrátiť na prepracovanie. Aj v tomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry Objednávateľovi.

Článok 4
Vyhlásenia poskytovateľa

Poskytovateľ vyhlasuje a ručí Objednávateľovi, že počas celej doby platnosti tejto zmluvy bude mať dostatočné personálne kapacity na zabezpečenie výkonu predmetu plnenia.

Článok 5
Sankcie

5.1  Účastníci tejto zmluvy sa dohodli, že v prípade omeškania Poskytovateľa s riadnym odovzdaním plnenia predmetu zmluvy sa Poskytovateľ zaväzuje zaplatiť Objednávateľovi zmluvnú pokutu vo výške 100,- EUR s DPH za každý začatý deň omeškania.
 
5.2  Uplatnením zmluvnej pokuty nie je dotknuté právo Objednávateľa na náhradu škody v rozsahu, prevyšujúcom výšku zmluvnej pokuty.
 
5.3  Zmluvné strany sa zaväzujú, že všetky finančné záväzky, vrátane zmluvných pokút, sankcií a náhrady škody si budú uhrádzať na bankové účty uvedené v záhlaví tejto Zmluvy. Akákoľvek zmena identifikačných údajov Poskytovateľa alebo Objednávateľa je možná iba formou písomného dodatku k tejto zmluve. 

5.4   Zmluvné strany sa dohodli, že prípadné zmluvné pokuty si budú uhrádzať spôsobom podľa bodu 5.3 tohto článku, a to v lehote určenej vo výzve na zaplatenie, ktorá nesmie byť kratšia ako tri pracovné dni a ktorá začína plynúť prvým dňom nasledujúcim po dni doručenia výzvy na zaplatenie na adresu zmluvnej strany uvedenej v článku 1 tejto zmluvy. 

5.5 Účastníci tejto zmluvy sa dohodli, že Objednávateľ má právo uplatnenia náhrady škody, ak  Poskytovateľ nedodrží podmienky úplného prístupu k účtovníctvu alebo sa preukáže, že pri získaní zákazky sa Poskytovateľ dopustil konania, ktoré je v „Príručke pre prijímateľa a projektového partnera“ (www.archiv.eeagrants.sk/data/files/58_prirucka-pre-prijimatela-a-projektoveho-partnera-verzia-20.pdf) označené ako kolúzne správanie, alebo iným nedovoleným spôsobom Poskytovateľ ovplyvnil výber víťazného uchádzača, a to najmä v prípade ak bude Objednávateľ povinný vrátiť poskytnutý projektový grant. 

Článok 6
Informačná povinnosť

Poskytovateľ sa zaväzuje, že bude Objednávateľa informovať o všetkých závažných skutočnostiach a zmenách, ktoré môžu mať vplyv na schopnosť ktorejkoľvek strany plniť svoje záväzky. Ide najmä o zmeny u Poskytovateľa, akými sú napr. zmena obchodného sídla alebo štatutárnych zástupcov poskytovateľa, prevod/prechod väčšiny vlastníckych podielov v dôsledku zlúčenia, splynutia, rozdelenia alebo nadobudnutia obchodných podielov treťou osobou, rozhodnutie o zrušení poskytovateľa alebo o predaji podniku alebo časti podniku, zánik alebo odňatie poverenia na výkon podnikateľskej činnosti a pod. Ak Poskytovateľ poruší povinnosť informovať o vyššie uvedených zmenách Objednávateľa, nesie zodpovednosť za všetky škody, ktoré vzniknú Objednávateľovi v dôsledku neposkytnutia takej informácie.

Článok 7
Povinnosť Objednávateľa pri výkone predmetu plnenia

Objednávateľ zabezpečí primeranú súčinnosť Poskytovateľovi pri výkone predmetu plnenia.    

Článok 8
Povinnosti Poskytovateľa 

8.1 Poskytovateľ je povinný poskytovať služby podľa tejto zmluvy riadne a včas, s odbornou starostlivosťou, a v súlade s podmienkami programu „Dobrá správa vecí verejných, zodpovedné inštitúcie, transparentnosť/Cezhraničná spolupráca“ na predkladanie žiadostí o poskytnutie nenávratného grantu, kód výzvy GGC01, ktorú je možné nájsť na www.eeagrants.sk/vyzvy/otvorena-vyzva-na-podporu-institucionalnej-spoluprace-s-ukrajinou-tykajucej-sa-dobrej-spravy-veci-verejnych-zodpovednych/ a v rámci ktorej Objednávateľ predložil žiadosť o grant pre projekt „Mestá v Rozšírenom Európskom priestore: Spoločný rozvoj kapacít verejných inštitúcií prostredníctvom slovensko‐ukrajinskej cezhraničnej spolupráce a zvyšovanie integrity verejných záležitostí (CEEA)“. Poskytovateľ sa pri vypracovávaní predmetu zákazky zaväzuje dodržiavať všetky relevantné podmienky uvedenej výzvy, ako aj dokumentov, príručiek a metodík, na ktoré sa táto výzva odvoláva.

8.2 Poskytovateľ sa zaväzuje, že umožní všetkým kontrolným subjektom, vrátane Úradu vlády Slovenskej republiky, Ministerstva financií Slovenskej republiky, Úradu pre finančný mechanizmus, Ministerstva zahraničných vecí Nórskeho kráľovstva, Výboru pre finančný mechanizmus, Úradu generálneho audítora Nórskeho kráľovstva a ďalším kontrolným orgánom a orgánom oprávneným na výkon kontroly v zmysle príslušných právnych predpisov SR, ako aj všetkým subjektom povereným týmito inštitúciami vykonať kontrolu dokladov súvisiacich s plnením tejto zmluvy, a to po celú dobu povinnej archivácie týchto dokumentov, určenou v súlade s platnými právnymi predpismi SR.

Článok 9
Postúpenie práv a povinností

9.1  Poskytovateľ nie je oprávnený postúpiť akékoľvek práva alebo povinnosti vyplývajúce z tejto  zmluvy na tretiu osobu bez predchádzajúceho písomného súhlasu Objednávateľa. Porušenie tejto povinnosti sa považuje za podstatné porušenie zmluvy.

9.2  Zmluvné strany spoločne vyhlasujú, že so zreteľom na ust. čl. 2 Zmluvy, sa na predmet plnenia nevzťahuje právna ochrana podľa zákona č. 185/2015 Z. z. (autorský zákon). Pre vylúčenie akýchkoľvek pochybností Poskytovateľ súhlasí s tým, že Objednávateľ môže predmet plnenia (SECAP) použiť akýmkoľvek spôsobom, vrátane spôsobov uvedených v § 19 ods. 4 autorského zákona (ďalej len „licencia“). Licencia sa udeľuje bezodplatne ako výhradná a v neobmedzenom územnom a vecnom rozsahu, a to na celý čas trvania doby právnej ochrany. Objednávateľ je oprávnený licenciu postúpiť na tretiu osobu aj bez súhlasu Poskytovateľa. 

Článok 10
Ukončenie zmluvy

10.1 Zmluva zaniká splnením alebo na základe písomnej dohody Zmluvných strán, odstúpením od
         Zmluvy niektorou zo Zmluvných strán výlučne z dôvodu uvedeného v tejto Zmluve.

10.2 V prípade dohody zmluvných strán na ukončení zmluvy, táto zmluva zaniká dňom uvedeným v dohode. V tejto dohode sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia druhou zmluvnou stranou ku dňu zániku zmluvy dohodou. 

10.3 Zmluvné strany sú okrem zákonných dôvodov oprávnené odstúpiť od tejto zmluvy len v prípadoch jej podstatného porušenia druhou zmluvnou stranou podľa tejto zmluvy. Odstúpenie nadobúda účinnosť jeho doručením druhej zmluvnej strane. 

10.4 Objednávateľ má právo bez akýchkoľvek sankcií odstúpiť od tejto zmluvy v prípade, kedy ešte nedošlo k plneniu z tejto zmluvy a výsledky administratívnej finančnej kontroly verejného obstarávania zo strany poskytovateľa grantu neumožňujú financovanie výdavkov vzniknutých z obstarávania služby, ktorej výsledkom je uzavretie tejto zmluvy. 

10.5 Odstúpením od zmluvy sa Zmluva zrušuje ku dňu doručenia odstúpenia od Zmluvy druhej zmluvnej strane. Odstúpením od Zmluvy zanikajú všetky práva a povinnosti Zmluvných strán zo Zmluvy s výnimkou tých, ktoré zodpovedajú čiastočnému plneniu, resp. hodnote čiastkového plnenia Zmluvných strán zrealizovaných v súlade s touto Zmluvou ku dňu odoslania odstúpenia od Zmluvy. Odstúpenie od Zmluvy sa ďalej nedotýka nároku na náhradu škody vzniknutej porušením povinností niektorou zo Zmluvných strán, ani Zmluvných ustanovení týkajúcich sa voľby práva alebo voľby zákona podľa ustanovenia § 262 zákona č. 513/1991 Zb. Obchodný zákonník, riešenia sporov medzi zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.

10.6 Akýkoľvek zánik Zmluvy nemá vplyv na plnenie povinností, z ktorých obsahu a účelu vyplýva, že majú byť plnené aj po zániku Zmluvy.

Článok 11
Platnosť zmluvy a lehota jej plnenia

11.1 Táto zmluva nadobúda platnosť dňom podpisu oboma zmluvnými stranami. Zmluva nadobúda účinnosť dňom nasledujúcom po dni jej zverejnenia na webovom sídle Objednávateľa; Objednávateľ doručí oznámenie o tejto skutočnosti Poskytovateľovi na e-mailovú adresu osoby zodpovednej vo veciach technických podľa článku 1 tejto zmluvy. 

11.2 Poskytovateľ sa zaväzuje dodať predmet plnenia Objednávateľovi v súlade s  touto zmluvou najneskôr do 10 (desiatich) mesiacov odo dňa nadobudnutia účinnosti zmluvy a zároveň sa zaväzuje dodržať termíny určené v prílohe č.1  (Opis predmetu zákazky) tejto zmluvy.

Článok 12
Zmeny zmluvy a jej ustanovení

Prípadné zmeny, úpravy a doplnenia tejto zmluvy môžu byť vykonané iba na základe písomnej dohody oboch zmluvných strán vo forme jej dodatkov, podpísaných oprávnenými zástupcami oboch zmluvných strán, a len v prípadoch, ak takéto zmeny nebudú v rozpore s platnými právnymi predpismi, najmä s § 18 zákona č. 343/2015 Z.z. v znení neskorších predpisov. 

Článok 13
Mlčanlivosť

13.1 Poskytovateľ je povinný zachovávať mlčanlivosť o všetkých skutočnostiach, o ktorých sa dozvedel v súvislosti s výkonom predmetu plnenia. V prípade porušenia tejto povinnosti sa Poskytovateľ zaväzuje zaplatiť Objednávateľovi zmluvnú pokutu vo výške 5.000 Eur s DPH. 

13.2 Zmluvné strany súhlasia s tým, že po uzavretí tejto zmluvy nebudú bez súhlasu ostatných strán alebo s výnimkou prípadov vyžadovaných zákonom či ktorýmkoľvek správnym alebo regulačným úradom, používať, poskytovať alebo zverejňovať žiadne informácie týkajúce sa ich vzájomných vzťahov žiadnej tretej strane a že budú dodržiavať mlčanlivosť o všetkých technických, záväzkových a iných informáciách získaných v budúcnosti od druhej zmluvnej strany alebo poskytnutých druhou zmluvnou stranou, vrátane akýchkoľvek informácií o predmete podnikania alebo o iných záležitostiach druhej zmluvnej strany. Každý účastník tejto zmluvy vynaloží maximálne úsilie na to, aby zabránil zverejneniu alebo prezradeniu akýchkoľvek dôverných informácií o týchto záležitostiach. Týmto ustanovením budú zmluvné strany viazané aj po skončení platnosti tejto zmluvy. V prípade porušenia tejto povinnosti, s výnimkou prípadov, ak právny poriadok ukladá zmluvnej strane povinnosť poskytnúť tieto informácie orgánom štátu, je zmluvná strana, ktorá porušila povinnosť mlčanlivosti, povinná nahradiť druhej zmluvnej strane škodu, ktorá jej porušením tejto povinnosti vznikla.
 
13.3 Bez ohľadu na vyššie uvedené v tomto článku, Objednávateľ je oprávnený bez akéhokoľvek obmedzenia zverejniť konečný výstup z plnenia predmetu zmluvy.

Článok 14
Odkladacia podmienka

Zmluva sa uzatvára s odkladacou podmienkou a nadobudne účinnosť len v prípade, že dôjde k schváleniu procesu verejného obstarávania zo strany poskytovateľa projektového grantu.

Článok 15
Záverečné dojednania

15.1 Táto zmluva je vyhotovená v takom počte rovnopisov, aby 2 (dva) rovnopisy dostal Objednávateľ a 1 (jeden) rovnopis dostal Poskytovateľ. 

15.2 Zmluvné strany sa dohodli, že právne vzťahy, práva a povinnosti založené touto zmluvou sa riadia právnym poriadkom Slovenskej republiky, a to najmä Obchodným zákonníkom. 

15.3 Zmluvné strany zmluvu uzavreli slobodne, vážne, bez nátlaku, bez omylu, túto si pred jej podpisom prečítali, jej obsahu porozumeli a na znak súhlasu s jej obsahom ju podpísali. 

15.4 Prípadné spory, ktoré vzniknú z tejto zmluvy sa budú zmluvné strany usilovať riešiť predovšetkým formou dohody, v prípade, že nedôjde k dohode, spory sa budú riešiť podľa slovenského právneho poriadku a podliehajú kompetencii príslušného súdu Slovenskej republiky.

15.5 Zmluvné strany prehlasujú, že sú si vedomé skutočnosti, že zmluva, ako aj všetky jej prípadné dodatky, bude zverejnená na webovom sídle správcu programu eeagrants.sk a norwaygrants.sk. 

15.6 Prílohy, ktoré sú neoddeliteľnou súčasťou tejto zmluvy, sú: 
Príloha č. 1 	Opis predmetu zákazky, 

Objednávateľ:						Poskytovateľ:

V Košiciach dňa ...............................			V .............................. dňa ...............................

......................................................... 			.........................................................
          Ing. Jaroslav Polaček					(meno a priezvisko
                    primátor						           funkcia)